CELEX: 32020Q0722(01)
Language: el
Date: 2020-06-04 00:00:00
Title: Απόφαση του Ευρωπαϊκού Ταμείου Επενδύσεων της 4ης Ιουνίου 2020 σχετικά με εσωτερικούς κανόνες που αφορούν τον περιορισμό ορισμένων δικαιωμάτων των υποκειμένων των δεδομένων σε σχέση με την επεξεργασία προσωπικών δεδομένων στο πλαίσιο των δραστηριοτήτων του Ευρωπαϊκού Ταμείου Επενδύσεων

22.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 236/1
               
            
         ΑΠΟΦΑΣΗ ΤΟΥ ΕΥΡΩΠΑΪΚΟΥ ΤΑΜΕΙΟΥ ΕΠΕΝΔΥΣΕΩΝ
         της 4ης Ιουνίου 2020
         σχετικά με εσωτερικούς κανόνες που αφορούν τον περιορισμό ορισμένων δικαιωμάτων των υποκειμένων των δεδομένων σε σχέση με την επεξεργασία προσωπικών δεδομένων στο πλαίσιο των δραστηριοτήτων του Ευρωπαϊκού Ταμείου Επενδύσεων
         ΤΟ ΕΥΡΩΠΑΪΚΟ ΤΑΜΕΙΟ ΕΠΕΝΔΥΣΕΩΝ (ΕΤαΕ), Έχοντας υπόψη:
         τη Συνθήκη για τη λειτουργία της Ευρωπαϊκής Ένωσης,
         τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (1) (εφεξής «Κανονισμός»), και ιδίως το άρθρο 25 αυτού,
         τη γνωμοδότηση του Ευρωπαίου Επόπτη Προστασίας Δεδομένων (ΕΕΠΔ) (2),
         Εκτιμώντας τα ακόλουθα:
         
                     (1)
                  
                  
                     Η Υπηρεσία Κανονιστικής Συμμόρφωσης του ΕΤαΕ δύναται, στο πλαίσιο της λειτουργίας της, να διενεργεί διοικητικές έρευνες, με βάση τον κώδικα συμπεριφοράς του προσωπικού του Ομίλου της ΕΤΕπ, πράγμα που συνεπάγεται την επεξεργασία πληροφοριών, συμπεριλαμβανομένων δεδομένων προσωπικού χαρακτήρα.
                  
               
                     (2)
                  
                  
                     Ο υπεύθυνος προστασίας δεδομένων (ΥΠΔ) του ΕΤαΕ δύναται να προβαίνει, είτε με δική του πρωτοβουλία είτε κατόπιν αιτήματος του υπευθύνου επεξεργασίας ή οποιουδήποτε φυσικού προσώπου, στη διερεύνηση ζητημάτων και περιστατικών που σχετίζονται ευθέως με τα καθήκοντά του και υποπίπτουν στην αντίληψή του και να ενημερώνει το πρόσωπο το οποίο ζήτησε την έρευνα ή τον υπεύθυνο επεξεργασίας, σύμφωνα με το άρθρο 45 παράγραφος 2 του Κανονισμού.
                  
               
                     (3)
                  
                  
                     Η Υπηρεσία Διαχείρισης Ανθρώπινου Δυναμικού του ΕΤαΕ δύναται, στο πλαίσιο της λειτουργίας της, να διεξάγει πειθαρχικές διαδικασίες, με βάση το τμήμα 6 του Κανονισμού Προσωπικού του ΕΤαΕ, τον τίτλο IV της Πολιτικής για την Αξιοπρέπεια στον Χώρο Εργασίας και τους ισχύοντες κώδικες συμπεριφοράς του ΕΤαΕ.
                  
               
                     (4)
                  
                  
                     Τα μέλη του Διοικητικού Συμβουλίου, ο Γενικός Διευθυντής και ο Αναπληρωτής Γενικός Διευθυντής και τα μέλη του προσωπικού του ΕΤαΕ καθώς και τα πρόσωπα που σχετίζονται με πράξεις/συναλλαγές έχουν την υποχρέωση να αναφέρουν στο τμήμα Διερεύνησης Υποθέσεων Απάτης της ΕΤΕπ («IG/IN») κάθε πιθανή απαγορευμένη συμπεριφορά (π.χ. απάτη ή διαφθορά), επιζήμια για τα συμφέροντα του ΕΤαΕ και της Ένωσης, ή να αναφέρουν σε άλλες αρμόδιες υπηρεσίες κάθε συμπεριφορά σχετιζόμενη με την εκτέλεση επαγγελματικών καθηκόντων η οποία ενδέχεται να συνιστά σοβαρή παράβαση ισχυουσών υποχρεώσεων. Επιπλέον, καταγγελία περί απαγορευμένης συμπεριφοράς δύναται να υποβληθεί στο IG/IN από οποιοδήποτε μέλος του κοινού, φυσικό ή νομικό πρόσωπο.
                  
               
                     (5)
                  
                  
                     Οι έρευνες σχετικά με απαγορευμένες συμπεριφορές, όπως ορίζονται στην πολιτική του ΕΤαΕ κατά της απάτης, διεξάγονται από το IG/IN, που ενεργεί ως εκτελών την επεξεργασία δεδομένων, βάσει της συμφωνίας-πλαισίου μεταξύ του ΕΤαΕ και της ΕΤΕπ σχετικά με την παροχή υπηρεσιών.
                  
               
                     (6)
                  
                  
                     Το ΕΤαΕ διενεργεί ελέγχους σχετικά με τις δραστηριότητές του. Επί του παρόντος οι έλεγχοι αυτοί διενεργούνται μέσω της Υπηρεσίας Εσωτερικού Ελέγχου της ΕΤΕπ βάσει της συμφωνίας-πλαισίου μεταξύ του ΕΤαΕ και της ΕΤΕπ σχετικά με την παροχή υπηρεσιών.
                  
               
                     (7)
                  
                  
                     Στο πλαίσιο των καθηκόντων που περιγράφονται στις αιτιολογικές σκέψεις 1 έως 6, το ΕΤαΕ να παρέχει και να λαμβάνει συνδρομή και να συνεργάζεται με τα άλλα θεσμικά και λοιπά όργανα και οργανισμούς της Ένωσης, όπως προβλέπεται σε σχετικές συμβάσεις παροχής υπηρεσιών (service level agreements), μνημόνια και συμφωνίες συνεργασίας.
                  
               
                     (8)
                  
                  
                     Το ΕΤαΕ δύναται να παρέχει και να λαμβάνει συνδρομή και να συνεργάζεται με δημόσιες αρχές των κρατών μελών της ΕΕ, κατόπιν αιτήματός τους ή με δική του πρωτοβουλία.
                  
               
                     (9)
                  
                  
                     Το ΕΤαΕ δύναται να παρέχει και να λαμβάνει συνδρομή και να συνεργάζεται με εθνικές αρχές τρίτων χωρών και διεθνείς οργανισμούς, κατόπιν αιτήματός τους ή με δική του πρωτοβουλία.
                  
               
                     (10)
                  
                  
                     Στο πλαίσιο των προαναφερόμενων δραστηριοτήτων, το ΕΤαΕ, ενεργώντας ως υπεύθυνος επεξεργασίας δεδομένων, ή οποιοσδήποτε από τους επιχειρησιακούς εταίρους του ΕΤαΕ που αναφέρονται στην αιτιολογική σκέψη 4 ανωτέρω, συμπεριλαμβανομένου του Τμήματος Διερεύνησης Υποθέσεων Απάτης της ΕΤΕπ, που ενεργεί ως εκτελών την επεξεργασία δεδομένων, ή οποιαδήποτε άλλη αρμόδια υπηρεσία δύναται να συλλέγει και να επεξεργάζεται πληροφορίες και δεδομένα προσωπικού χαρακτήρα, συμπεριλαμβανομένων στοιχείων ταυτοποίησης φυσικών προσώπων, στοιχείων επικοινωνίας, επαγγελματικών ρόλων και καθηκόντων, πληροφοριών που αφορούν προσωπική ή επαγγελματική συμπεριφορά και επιδόσεις, καθώς και χρηματοοικονομικών στοιχείων.
                  
               
                     (11)
                  
                  
                     Έχουν θεσπιστεί επαρκή μέτρα διασφάλισης της προστασίας των δεδομένων προσωπικού χαρακτήρα και την αποτροπή της τυχαίας ή παράνομης πρόσβασης σε αυτά ή διαβίβασης αυτών, είτε είναι αποθηκευμένα σε φυσική ή σε ηλεκτρονική μορφή. Μετά την επεξεργασία, τα δεδομένα διατηρούνται σύμφωνα με τους ισχύοντες κανόνες του ΕΤαΕ περί διατήρησης δεδομένων, όπως ορίζονται στα αρχεία προστασίας δεδομένων με βάση το άρθρο 31 του Κανονισμού. Μετά το πέρας της περιόδου διατήρησης, οι συναφείς με την εκάστοτε υπόθεση πληροφορίες, συμπεριλαμβανομένων των δεδομένων προσωπικού χαρακτήρα, διαγράφονται, ανωνυμοποιούνται πλήρως ή μεταφέρονται στα ιστορικά αρχεία, σύμφωνα με τις αρχές των ευρωπαϊκών κανονισμών περί προστασίας δεδομένων και τις σχετικές κανονιστικές πράξεις ή τις πολιτικές του ΕΤαΕ.
                  
               
                     (12)
                  
                  
                     Στο πλαίσιο αυτό, το ΕΤαΕ δεσμεύεται να εκπληρώνει την υποχρέωσή του να παρέχει πληροφορίες στα υποκείμενα των δεδομένων σχετικά με τις ανωτέρω δραστηριότητες επεξεργασίας και να σέβεται τα δικαιώματα των υποκειμένων των δεδομένων, κατά τα οριζόμενα στον Κανονισμό.
                  
               
                     (13)
                  
                  
                     Μπορεί να είναι αναγκαίος ένας συμβιβασμός μεταξύ των δικαιωμάτων των υποκειμένων των δεδομένων σύμφωνα με τον Κανονισμό και των αναγκών των προαναφερόμενων δραστηριοτήτων, με ταυτόχρονο πλήρη σεβασμό των θεμελιωδών δικαιωμάτων και των ελευθεριών άλλων υποκειμένων δεδομένων. Προς τον σκοπό αυτόν, το άρθρο 25 του Κανονισμού παρέχει, υπό αυστηρές προϋποθέσεις, τη δυνατότητα περιορισμού της εφαρμογής των άρθρων 14 έως 20 και των άρθρων 35 και 36, καθώς και του άρθρου 4, εφόσον οι διατάξεις του αντιστοιχούν στα δικαιώματα και τις υποχρεώσεις που προβλέπονται στα άρθρα 14 έως 20. Σε αυτή την περίπτωση, είναι αναγκαία η θέσπιση εσωτερικών κανόνων βάσει των οποίων το ΕΤαΕ θα δύναται να περιορίζει τα προαναφερόμενα δικαιώματα των υποκειμένων δεδομένων σύμφωνα με το ίδιο άρθρο του Κανονισμού.
                  
               
                     (14)
                  
                  
                     Τέτοια περίπτωση μπορεί να συντρέχει ιδίως όταν παρέχεται ενημέρωση στο υποκείμενο σχετικά με την επεξεργασία των προσωπικών δεδομένων του στο πλαίσιο διοικητικής έρευνας, είτε κατά τη φάση της προκαταρκτικής αξιολόγησης είτε κατά τη διάρκεια της ίδιας της έρευνας, πριν από πιθανή απόρριψη της υπόθεσης ή στο προκαταρκτικό στάδιο πειθαρχικής διαδικασίας. Σε ορισμένες περιπτώσεις, η παροχή των εν λόγω πληροφοριών μπορεί να επηρεάσει σοβαρά την ικανότητα του ΕΤαΕ να διεξαγάγει αποτελεσματικά την έρευνα, π.χ. όταν υπάρχει κίνδυνος το αφορώμενο πρόσωπο να καταστρέψει αποδεικτικά στοιχεία ή να επηρεάσει δυνητικούς μάρτυρες προτού αυτοί εξεταστούν. Επιπλέον, το ΕΤαΕ μπορεί να χρειαστεί να προστατεύσει τα δικαιώματα και τις ελευθερίες άλλων εμπλεκόμενων προσώπων. Μπορεί, ειδικότερα, να πρέπει να προστατευθεί η ιδιωτική ζωή ενός μάρτυρα ή ενός πληροφοριοδότη (whistleblower) που έχει ζητήσει να μην αποκαλυφθεί η ταυτότητά του. Σε αυτή την περίπτωση, το ΕΤαΕ δύναται με απόφασή του να περιορίσει την πρόσβαση στα στοιχεία ταυτότητας, τις καταθέσεις και άλλα δεδομένα σχετικά με τον πληροφοριοδότη και/ή άλλα εμπλεκόμενα πρόσωπα, προκειμένου να προστατεύσει τα δικαιώματα και τις ελευθερίες τους.
                  
               
                     (15)
                  
                  
                     Όταν παρέχει ή λαμβάνει συνδρομή και συνεργάζεται με τα άλλα θεσμικά και λοιπά όργανα και οργανισμούς της Ένωσης, δημόσιες αρχές κρατών μελών της ΕΕ, εθνικές αρχές τρίτων χωρών και διεθνείς οργανισμούς στο πλαίσιο των προαναφερόμενων δραστηριοτήτων, το ΕΤαΕ ενδέχεται, υπό ορισμένες περιστάσεις και υπό τον όρο ότι διατηρείται το ελάχιστο επίπεδο προστασίας των δεδομένων που απαιτείται από τον ΕΕΠΔ, να χρειαστεί να διαφυλάξει την αποτελεσματικότητα των ερευνών του ή των ερευνών που διεξάγει ο φορέας με τον οποίο συνεργάζεται και να προστατεύσει, στο μέτρο του αναγκαίου, τα εμπλεκόμενα πρόσωπα και τα δικαιώματα και τις ελευθερίες τους.
                  
               
                     (16)
                  
                  
                     Το ΕΤαΕ εφαρμόζει περιορισμούς μόνον εφόσον σέβονται την ουσία των θεμελιωδών δικαιωμάτων και ελευθεριών και συνιστούν απολύτως αναγκαίο και αναλογικό μέτρο σε μια δημοκρατική κοινωνία. Το ΕΤαΕ οφείλει να παρέχει αιτιολόγηση, εξηγώντας τους λόγους αυτών των περιορισμών.
                  
               
                     (17)
                  
                  
                     Με βάση την αρχή της λογοδοσίας, το ΕΤαΕ τηρεί αρχείο σχετικά με την εφαρμογή των περιορισμών.
                  
               
                     (18)
                  
                  
                     Όταν επεξεργάζεται δεδομένα προσωπικού χαρακτήρα τα οποία ανταλλάσσει με άλλους οργανισμούς στο πλαίσιο των καθηκόντων του, το ΕΤαΕ διαβουλεύεται με τους οργανισμούς αυτούς σχετικά με τους πιθανούς λόγους επιβολής περιορισμών καθώς και σχετικά με την αναγκαιότητα και αναλογικότητα των περιορισμών, εκτός αν αυτό θέτει σε κίνδυνο τις δραστηριότητες του ΕΤαΕ.
                  
               
                     (19)
                  
                  
                     Το άρθρο 25 παράγραφος 6 του κανονισμού υποχρεώνει τον υπεύθυνο επεξεργασίας να ενημερώνει τα υποκείμενα των δεδομένων σχετικά με τους κύριους λόγους στους οποίους βασίζεται η επιβολή του περιορισμού, καθώς και σχετικά με το δικαίωμά τους να υποβάλουν καταγγελία στον ΕΕΠΔ.
                  
               
                     (20)
                  
                  
                     Σύμφωνα με το άρθρο 25 παράγραφος 8 του Κανονισμού, το ΕΤαΕ δύναται να αναβάλει, να παραλείψει ή να αρνηθεί την παροχή πληροφοριών στο υποκείμενο των δεδομένων σχετικά με τους λόγους επιβολής ενός περιορισμού, εάν αυτό θα αναιρούσε με οποιονδήποτε τρόπο το αποτέλεσμα του περιορισμού. Το ΕΤαΕ πρέπει να αξιολογεί ανά μεμονωμένη περίπτωση κατά πόσον η γνωστοποίηση του περιορισμού θα αναιρούσε το αποτέλεσμά του.
                  
               
                     (21)
                  
                  
                     Ο ΥΠΔ δύναται να διενεργεί ανεξάρτητη επανεξέταση της εφαρμογής των περιορισμών, προκειμένου να διασφαλίζεται η συμμόρφωση προς την παρούσα απόφαση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο και πεδίο εφαρμογής
            Η παρούσα απόφαση θεσπίζει κανόνες σχετικά με τους όρους υπό τους οποίους το ΕΤαΕ δύναται να περιορίζει την εφαρμογή των άρθρων 14 έως 20 και των άρθρων 35 και 36, καθώς και του άρθρου 4 του Κανονισμού, με βάση το άρθρο 25 αυτού.
         
         
            Άρθρο 2
            Περιορισμοί
            
               1.   Σύμφωνα με το άρθρο 25 παράγραφος 1 του Κανονισμού, το ΕΤαΕ δύναται, αποκλειστικώς ανά μεμονωμένη περίπτωση, να περιορίζει την εφαρμογή των άρθρων 14 έως 20 και των άρθρων 35 και 36, καθώς και του άρθρου 4 του Κανονισμού, εφόσον οι διατάξεις του αντιστοιχούν στα δικαιώματα και τις υποχρεώσεις που προβλέπονται στα άρθρα 14 έως 20, όταν:
               
                           α)
                        
                        
                           διενεργεί διοικητικές έρευνες, με βάση τον κώδικα συμπεριφοράς του προσωπικού του Ομίλου της ΕΤΕπ και άλλων εφαρμοστέων κωδίκων συμπεριφοράς·
                        
                     
                           β)
                        
                        
                           διενεργεί έρευνες για ζητήματα και περιστατικά που σχετίζονται ευθέως με τα καθήκοντα του ΥΠΔ, σύμφωνα με το άρθρο 45 παράγραφος 2 του Κανονισμού·
                        
                     
                           γ)
                        
                        
                           διεξάγει πειθαρχικές διαδικασίες, με βάση το τμήμα 6 του Κανονισμού Προσωπικού του ΕΤαΕ, τον τίτλο IV της Πολιτικής για την αξιοπρέπεια στην εργασία, τον κώδικα συμπεριφοράς του προσωπικού του Ομίλου της ΕΤΕπ και άλλων εφαρμοστέων κωδίκων συμπεριφοράς του ΕΤαΕ·
                        
                     
                           δ)
                        
                        
                           διασφαλίζει τη δυνατότητα των μελών του προσωπικού του ΕΤαΕ να αναφέρουν εμπιστευτικώς γεγονότα στα οποία πιστεύουν ότι υπάρχουν σοβαρές παρατυπίες, σύμφωνα με τα προβλεπόμενα στην πολιτική της ΕΤΕπ όσον αφορά τις καταγγελίες δυσλειτουργιών (whistleblowing)·
                        
                     
                           ε)
                        
                        
                           διασφαλίζει τη δυνατότητα των μελών του προσωπικού του ΕΤαΕ να αναφέρουν εμπιστευτικώς γεγονότα στα οποία πιστεύουν ότι υπάρχουν υποψίες για απαγορευμένη συμπεριφορά, συμπεριλαμβανομένης απάτης ή διαφθοράς, επιζήμιας για τα συμφέροντα της Ένωσης, ή για συμπεριφορά σχετιζόμενη με την εκτέλεση επαγγελματικών καθηκόντων η οποία ενδέχεται να συνιστά σοβαρή παράβαση των υποχρεώσεων των μελών του προσωπικού του ΕΤαΕ, σύμφωνα με τα οριζόμενα στην πολιτική της ΕΤΕπ όσον αφορά τις καταγγελίες δυσλειτουργιών, την πολιτική του ΕΤαΕ κατά της απάτης και τους σχετικούς κώδικες συμπεριφοράς του ΕΤαΕ·
                        
                     
                           στ)
                        
                        
                           διενεργεί έρευνες για απαγορευμένες συμπεριφορές, σύμφωνα με την πολιτική του ΕΤαΕ κατά της απάτης·
                        
                     
                           ζ)
                        
                        
                           διενεργεί εσωτερικούς ελέγχους που αφορούν το σύνολο των δραστηριοτήτων και των υπηρεσιών του ΕΤαΕ·
                        
                     
                           η)
                        
                        
                           παρέχει και λαμβάνει συνδρομή και συνεργάζεται με τα άλλα θεσμικά και λοιπά όργανα και οργανισμούς της Ένωσης, στο πλαίσιο των προαναφερόμενων δραστηριοτήτων, όπως προβλέπεται σε σχετικές συμβάσεις παροχής υπηρεσιών (service level agreements), μνημόνια και συμφωνίες συνεργασίας·
                        
                     
                           θ)
                        
                        
                           παρέχει και λαμβάνει συνδρομή και συνεργάζεται με δημόσιες αρχές των κρατών μελών της ΕΕ, κατόπιν αιτήματός τους ή με δική του πρωτοβουλία·
                        
                     
                           ι)
                        
                        
                           παρέχει και λαμβάνει συνδρομή και συνεργάζεται με εθνικές αρχές τρίτων χωρών και διεθνείς οργανισμούς, κατόπιν αιτήματός τους ή με δική του πρωτοβουλία.
                        
                     
            
               2.   Οι κατηγορίες δεδομένων μπορεί να περιλαμβάνουν μεταξύ άλλων τα στοιχεία ταυτότητας φυσικών προσώπων, τα στοιχεία επικοινωνίας, τους επαγγελματικούς ρόλους και καθήκοντα, πληροφορίες που αφορούν προσωπική ή επαγγελματική συμπεριφορά και επιδόσεις, στοιχεία σχετικά με εμπλοκή σε υποθέσεις, καθώς και χρηματοοικονομικά στοιχεία.
            
            
               3.   Η εφαρμογή των ως άνω περιορισμών δεν θίγει την πιθανή εφαρμογή των διατάξεων του άρθρου 16 παράγραφος 5 και του άρθρου 17 παράγραφος 4 του Κανονισμού, που αφορούν, αντιστοίχως, το δικαίωμα ενημέρωσης, όταν τα δεδομένα δεν έχουν συλλεχθεί από το υποκείμενο των δεδομένων, και το δικαίωμα πρόσβασης του υποκειμένου των δεδομένων.
            
            
               4.   Κάθε περιορισμός πρέπει να σέβεται την ουσία των θεμελιωδών δικαιωμάτων και ελευθεριών και να συνιστά αναγκαίο και αναλογικό μέτρο σε μια δημοκρατική κοινωνία, όπως ορίζεται στον Κανονισμό, στις αντίστοιχες κανονιστικές πράξεις ή στις εσωτερικές πολιτικές του ΕΤαΕ ή του Ομίλου της ΕΤΕπ.
            
            
               5.   Κάθε περιορισμός πρέπει να βασίζεται σε ρητή εξουσιοδότηση, προβλεπόμενη σε αποτελεσματική εσωτερική πολιτική ή διαδικασία του ΕΤαΕ, και να επηρεάζει τα δικαιώματα των συναφών υποκειμένων των δεδομένων στον μικρότερο δυνατό βαθμό, όπως επιβεβαιώνεται από τον ΥΠΔ.
            
            
               6.   Πριν από την εφαρμογή περιορισμών πρέπει να διενεργείται έλεγχος αναγκαιότητας και αναλογικότητας, ανά μεμονωμένη περίπτωση και κατά τρόπο που κρίνεται ικανοποιητικός από τον ΥΠΔ. Οι περιορισμοί εκτείνονται μόνο στα απολύτως αναγκαία για την επίτευξη των τεθέντων στόχων. Οι περιορισμοί θεσπίζονται μόνο για όσο χρόνο το απαιτεί οποιοσδήποτε συναφής λόγος βάσει της παραγράφου 1 ο οποίος αναφέρεται ως αιτία για την επιβολή των περιορισμών, όπως αποδεικνύεται ικανοποιητικώς κατά την κρίση του ΥΠΔ.
            
            
               7.   Όταν το IG/IN περιορίζει, εν όλω ή εν μέρει, την παροχή πληροφοριών σε υποκείμενα δεδομένων που έχουν σχέση με μια έρευνα (αφορώμενα πρόσωπα, μάρτυρες ή πληροφοριοδότες), καταγράφει σε αρχείο τους λόγους του περιορισμού, συμπεριλαμβάνοντας αξιολόγηση της αναγκαιότητας και της αναλογικότητας του περιορισμού. Προς τον σκοπό αυτόν, στο αρχείο αναφέρεται με ποιον τρόπο η παροχή των πληροφοριών θα έθετε σε κίνδυνο τον σκοπό των ερευνητικών δραστηριοτήτων του IG/IN ή των περιορισμών που εφαρμόζονται σύμφωνα με το άρθρο 2 παράγραφος 1 στοιχεία στ), ζ) και η) της παρούσας απόφασης ή θα επηρέαζε δυσμενώς τα δικαιώματα και τις ελευθερίες άλλων υποκειμένων δεδομένων. Το αρχείο και, κατά περίπτωση, τα έγγραφα που περιέχουν υποκείμενα πραγματικά και νομικά στοιχεία καταχωρίζονται. Τίθενται στη διάθεση του Ευρωπαίου Επόπτη Προστασίας Δεδομένων (ΕΕΠΔ) κατόπιν αιτήματος.
            
            
               8.   Για σκοπούς λογοδοσίας, το ΕΤαΕ δημιουργεί αρχείο στο οποίο περιγράφει τους λόγους που αιτιολογούν τους εφαρμοσθέντες περιορισμούς, εξηγεί ποιοι λόγοι μεταξύ εκείνων που απαριθμούνται στην παράγραφο 1 συντρέχουν στη συγκεκριμένη περίπτωση και αναφέρει το αποτέλεσμα του ελέγχου αναγκαιότητας και αναλογικότητας. Αυτά τα αρχεία αποτελούν μέρος ειδικού μητρώου, το οποίο τίθεται στη διάθεση του ΕΕΠΔ εφόσον το ζητήσει.
            
            
               9.   Όταν επεξεργάζεται δεδομένα προσωπικού χαρακτήρα τα οποία ανταλλάσσει με άλλους οργανισμούς στο πλαίσιο των καθηκόντων του, το ΕΤαΕ διαβουλεύεται με τους οργανισμούς αυτούς σχετικά με τους πιθανούς λόγους επιβολής περιορισμών, καθώς και σχετικά με την αναγκαιότητα και αναλογικότητα των περιορισμών, εκτός αν αυτό θέτει σε κίνδυνο τις δραστηριότητές του.
            
         
         
            Άρθρο 3
            Κίνδυνοι για τα δικαιώματα και τις ελευθερίες των υποκειμένων των δεδομένων
            Η αξιολόγηση των κινδύνων για τα δικαιώματα και τις ελευθερίες των υποκειμένων των δεδομένων των οποίων τα προσωπικά δεδομένα μπορεί να υπόκεινται σε περιορισμούς, καθώς και η περίοδος διατήρησής τους, καταγράφονται στο αρχείο των σχετικών δραστηριοτήτων επεξεργασίας, σύμφωνα με το άρθρο 31 του Κανονισμού, καθώς και, εάν συντρέχει περίπτωση, στις συναφείς εκτιμήσεις αντικτύπου όσον αφορά την προστασία των δεδομένων βάσει του άρθρου 39 του Κανονισμού.
         
         
            Άρθρο 4
            Περίοδοι αποθήκευσης και μέτρα διασφάλισης
            Το ΕΤαΕ θεσπίζει μέτρα διασφάλισης για την αποτροπή της κατάχρησης ή της παράνομης προσπέλασης ή της διαβίβασης δεδομένων προσωπικού χαρακτήρα που υπόκεινται σε περιορισμούς. Τα εν λόγω μέτρα διασφάλισης περιλαμβάνουν τεχνικά και οργανωτικά μέτρα και περιγράφονται λεπτομερώς, όπως είναι αναγκαίο, στις εσωτερικές αποφάσεις, τις διαδικασίες και τους εκτελεστικούς κανόνες του ΕΤαΕ. Στα μέτρα διασφάλισης περιλαμβάνονται τα εξής:
            
                        1.
                     
                     
                        κατάλληλος καθορισμός των ρόλων, των αρμοδιοτήτων και των διαδικαστικών σταδίων·
                     
                  
                        2.
                     
                     
                        κατά περίπτωση, ασφαλές ηλεκτρονικό περιβάλλον που αποτρέπει την παράνομη ή τυχαία πρόσβαση σε ηλεκτρονικά δεδομένα ή τη διαβίβασή τους σε μη εξουσιοδοτημένα πρόσωπα·
                     
                  
                        3.
                     
                     
                        κατά περίπτωση, ασφαλής αποθήκευση και επεξεργασία έγχαρτων εγγράφων·
                     
                  
                        4.
                     
                     
                        δέουσα παρακολούθηση των περιορισμών και περιοδική επανεξέτασή τους από τον ΥΠΔ, τουλάχιστον ανά έξι μήνες. Επανεξέταση πρέπει επίσης να διενεργείται οσάκις μεταβάλλονται ουσιώδη στοιχεία της υπό εξέταση περίπτωσης. Οι περιορισμοί αίρονται μόλις εκλείψουν οι περιστάσεις που τους δικαιολογούν.
                     
                  
         
            Άρθρο 5
            Ενημέρωση του υπευθύνου προστασίας δεδομένων και επανεξέταση από αυτόν
            
               1.   Ο ΥΠΔ ενημερώνεται χωρίς αδικαιολόγητη καθυστέρηση κάθε φορά που τα δικαιώματα οποιουδήποτε υποκειμένου δεδομένων περιορίζονται σύμφωνα με την παρούσα απόφαση και του παρέχεται πλήρης και απεριόριστη πρόσβαση σε όλα τα αρχεία και σε οποιαδήποτε έγγραφα που περιέχουν πραγματικά περιστατικά και νομικά στοιχεία τα οποία είναι σημαντικά για την απόφαση περί επιβολής του περιορισμού και για την παρακολούθηση της διατήρησης του περιορισμού.
            
            
               2.   Ο ΥΠΔ δύναται να ζητήσει επανεξέταση της εφαρμογής του περιορισμού.
            
            
               3.   Σε περίπτωση που ο ΥΠΔ, κατά τη διάρκεια των δικών του ερευνών, εφαρμόζει περιορισμούς, ενημερώνει χωρίς αδικαιολόγητη καθυστέρηση τον υπεύθυνο επεξεργασίας.
            
            
               4.   Η συμμετοχή του ΥΠΔ στη διαδικασία εφαρμογής περιορισμών, συμπεριλαμβανομένης της ανταλλαγής πληροφοριών, τεκμηριώνεται δεόντως και καταχωρίζεται στα συναφή αρχεία και μητρώα.
            
            
               5.   Στο πλαίσιο ερευνών σχετικά με απαγορευμένες συμπεριφορές, το τμήμα Διερεύνησης Υποθέσεων Απάτης της ΕΤΕπ ζητεί τη γνώμη του ΥΠΔ πριν από την εφαρμογή ορισμένων λόγων περιορισμού, αναφερόμενων στο άρθρο 25 του Κανονισμού, σε πράξεις επεξεργασίας δεδομένων που εκτελούνται στο πλαίσιο των καθηκόντων του όπως καθορίζονται στην πολιτική του ΕΤαΕ κατά της απάτης, στο καταστατικό του Τμήματος Διερεύνησης Υποθέσεων Απάτης και στις διαδικασίες ερευνών.
            
         
         
            Άρθρο 6
            Ενημέρωση των υποκειμένων των δεδομένων σχετικά με τον περιορισμό των δικαιωμάτων τους
            
               1.   Το ΕΤαΕ περιλαμβάνει στις δηλώσεις περί προστασίας δεδομένων που δημοσιεύονται στον δικτυακό του τόπο γενικές πληροφορίες προς τα υποκείμενα δεδομένων σχετικά με τους δυνητικούς περιορισμούς όλων των δικαιωμάτων των υποκειμένων δεδομένων που περιγράφονται στο άρθρο 2 παράγραφος 1. Οι πληροφορίες αυτές διευκρινίζουν ποια δικαιώματα είναι δυνατόν να περιοριστούν.
            
            
               2.   Το ΕΤαΕ ενημερώνει γραπτώς και χωρίς αδικαιολόγητη καθυστέρηση το εκάστοτε υποκείμενο των δεδομένων σχετικά με τους επιβληθέντες ή τους μελλοντικούς περιορισμούς των δικαιωμάτων του, όπως προσδιορίζεται περαιτέρω στα άρθρα 7, 8 και 9.
            
         
         
            Άρθρο 7
            Δικαίωμα ενημέρωσης των υποκειμένων των δεδομένων και γνωστοποίηση παραβιάσεων δεδομένων
            
               1.   Όταν, στο πλαίσιο των δραστηριοτήτων που αναφέρονται στην παρούσα απόφαση, το ΕΤαΕ περιορίζει, εν όλω ή εν μέρει, τα δικαιώματα των υποκειμένων δεδομένων που αναφέρονται στα άρθρα 14 έως 16 και στο άρθρο 35 του Κανονισμού, τα υποκείμενα των δεδομένων ενημερώνονται για τους κύριους λόγους στους οποίους βασίζεται η εφαρμογή του περιορισμού καθώς και για το δικαίωμά τους να υποβάλουν καταγγελία στον ΕΕΠΔ ή να προσφύγουν στο Δικαστήριο της Ευρωπαϊκής Ένωσης. Ο περιορισμός αυτός πρέπει να τηρεί τους κανόνες που ορίζονται και τη διαδικασία που περιγράφεται στην παρούσα απόφαση.
            
            
               2.   Το ΕΤαΕ δύναται να αναβάλει, να παραλείψει ή να αρνηθεί την παροχή πληροφοριών σχετικά με τους λόγους επιβολής του περιορισμού της παραγράφου 1, κατά την έκταση και για το χρονικό διάστημα που αυτό θα έθετε σε κίνδυνο τον σκοπό του περιορισμού. Η αξιολόγηση αυτή πραγματοποιείται για κάθε μεμονωμένη περίπτωση. Η εν λόγω αναβολή ή άρνηση πρέπει να δικαιολογείται επαρκώς και κατά την κρίση του ΥΠΔ ικανοποιητικά, και περιλαμβάνεται στα σχετικά αρχεία και μητρώα. Προς αποφυγή αμφιβολίας, τα αφορώμενα υποκείμενα των δεδομένων ενημερώνονται για το δικαίωμά τους να υποβάλουν καταγγελία στον ΕΕΠΔ καθώς και να προσφύγουν στο Δικαστήριο της Ευρωπαϊκής Ένωσης κατά της απόφασης αναβολής ή άρνησης της παροχής των πληροφοριών που αναφέρονται στην παράγραφο 1 ανωτέρω.
            
         
         
            Άρθρο 8
            Δικαίωμα των υποκειμένων των δεδομένων σε πρόσβαση, διόρθωση, διαγραφή και περιορισμό της επεξεργασίας
            
               1.   Όταν, στο πλαίσιο των δραστηριοτήτων που αναφέρονται στην παρούσα απόφαση, το ΕΤαΕ περιορίζει, εν όλω ή εν μέρει, το δικαίωμα πρόσβασης σε προσωπικά δεδομένα καθώς και τα δικαιώματα διόρθωσης, διαγραφής και περιορισμού της επεξεργασίας, που αναφέρονται αντιστοίχως στα άρθρα 17 έως 20 του Κανονισμού, ενημερώνει τα αφορώμενα υποκείμενα των δεδομένων, στην απάντησή του προς το αίτημά τους, για τους κύριους λόγους στους οποίους βασίζεται η επιβολή του περιορισμού, καθώς και για το δικαίωμά τους να υποβάλουν καταγγελία στον ΕΕΠΔ ή να προσφύγουν στο Δικαστήριο της Ευρωπαϊκής Ένωσης.
            
            
               2.   Όταν το δικαίωμα πρόσβασης περιορίζεται εν όλω ή εν μέρει, το ΕΤαΕ, κατά την εξέταση του αιτήματος, γνωστοποιεί στο υποκείμενο των δεδομένων μόνο το κατά πόσον η επεξεργασία των δεδομένων έγινε με τον προσήκοντα τρόπο και, εάν όχι, κατά πόσον έγιναν οι αναγκαίες διορθώσεις, σύμφωνα με το άρθρο 25 παράγραφος 7 του Κανονισμού.
            
            
               3.   Το ΕΤαΕ μπορεί να αναβάλει, να παραλείψει ή να αρνηθεί την παροχή πληροφοριών σχετικά με τους λόγους του περιορισμού που αναφέρεται στις παραγράφους 1 και 2, κατά την έκταση και για το χρονικό διάστημα που αυτό θα έθετε σε κίνδυνο τον σκοπό του περιορισμού. Η αξιολόγηση αυτή πραγματοποιείται για κάθε μεμονωμένη περίπτωση και σύμφωνα με τους κανόνες που ορίζονται και τη διαδικασία που περιγράφεται στην παρούσα απόφαση.
            
         
         
            Άρθρο 9
            Απόρρητο των ηλεκτρονικών επικοινωνιών
            
               1.   Υπό εξαιρετικές περιστάσεις και σύμφωνα με τις διατάξεις και το σκεπτικό της οδηγίας 2002/58/ΕΚ του Ευρωπαϊκού Κοινοβουλίου και του Συμβουλίου (3), το ΕΤαΕ δύναται να περιορίζει το δικαίωμα στο απόρρητο των ηλεκτρονικών επικοινωνιών, όπως ορίζεται στο άρθρο 36 του Κανονισμού. Στην περίπτωση αυτή, το ΕΤαΕ ορίζει λεπτομερώς τις περιστάσεις, τους λόγους, τους συναφείς κινδύνους και τα συναφή μέτρα διασφάλισης σε ειδικούς εσωτερικούς κανόνες.
            
            
               2.   Όταν το ΕΤαΕ περιορίζει το δικαίωμα στο απόρρητο των ηλεκτρονικών επικοινωνιών, ενημερώνει τα αφορώμενα υποκείμενα των δεδομένων, στην απάντησή του προς το αίτημά τους, για τους κύριους λόγους στους οποίους βασίζεται η εφαρμογή του περιορισμού, καθώς και για το δικαίωμά τους να υποβάλουν καταγγελία στον ΕΕΠΔ ή να προσφύγουν στο Δικαστήριο της Ευρωπαϊκής Ένωσης.
            
            
               3.   Το ΕΤαΕ μπορεί να αναβάλει, να παραλείψει ή να αρνηθεί την παροχή πληροφοριών σχετικά με τους λόγους του περιορισμού που αναφέρεται στις παραγράφους 1 και 2, για το χρονικό διάστημα που αυτό θα αναιρούσε το αποτέλεσμά του περιορισμού. Η αξιολόγηση αυτή πραγματοποιείται για κάθε μεμονωμένη περίπτωση.
            
         
         
            Άρθρο 10
            Έναρξη ισχύος
            Η παρούσα απόφαση και τυχόν τροποποιήσεις της εγκρίνονται από το Διοικητικό Συμβούλιο του ΕΤαΕ και αρχίζουν να ισχύουν την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Λουξεμβούργο, 4 Ιουνίου 2020.
            
               
                   
               
            
         
         
            (1)  ΕΕ L 295 της 21.11.2018, σ. 39.
         
            (2)  Σχόλια και συστάσεις του ΕΕΠΔ της 20ής Φεβρουαρίου 2020 (DH/CCP/ALS/D(2020) 0372 C2019-1114).
         
            (3)  Οδηγία 2002/58/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (οδηγία για την προστασία ιδιωτικής ζωής στις ηλεκτρονικές επικοινωνίες) (ΕΕ L 201 της 31.7.2002, σ. 37).